चिन्तक दा मरक्खा लाइयै शीशे दे सामनै बैठे-बैठे गल्ल तोड़ नईं चढ़ी तां मूड बनाने लेई असें इक नमां टोटका बरतेया। दूए अन्दर जाइय़ै निगड़े जागतै गी चुक्की लैता ते उसी इयां प्यार करन लगी पे जियां कई बारी आलोचक उपरालें मनें साढ़ी रचना दी प्रशंसा करदे न। पर जागतै ने दपहरीं आली साढ़ी दित्ती दी मार अजें बसारी नईं ही। साढ़े आलोचक कृपा करियै नोट करन जे कहानी दी तपाशै च असें अपने जागतै गी 12 अप्रैल 1970 गी दिनें दो बज़े त्रै चण्डां मारियां हियां। असें उसी संतरा दित्ता ते ओदी माऊ गी बड़े मल्हारें संतरा कोड़ियै जागतै गी खलाने दी इल्तजा कीती। पर के आखचै कहानी लिखने दे चक्करा च उन्दे कन्ने बी साढ़ी मजूदा सरबन्ध किश उयै जनेह चलै दे न जनेह रबात कान्फ्रंन्स दे परैन्त साढ़ी बदेस पालिसी दे होई दे हे। उनें जागत ते सैंतरा दमैं साढ़े कोला लैते ते इक मड़ूका मारियै चली गेइयां।